Diari Oficial de la Generalitat Valenciana


Sumari del DOGV 7439, del 09-01-2015 (2014/11601)

ORDE 41/2014, de 29 de desembre, de la Conselleria de Benestar Social, per la qual es convoquen ajudes de servicis socials en matèria d'acció comunitària i integració del poble gitano per a l'exercici 2015.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7439

Data del DOGV
:   09-01-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/11726


Data del document
:   29-12-2014

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 41/2014, de 29 de desembre, de la Conselleria de Benestar Social, per la qual es convoquen ajudes de servicis socials en matèria d'acció comunitària i integració del poble gitano per a l'exercici 2015. [2014/11046]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix en l'article 49, apartat 24, com a competència exclusiva de la Generalitat Valenciana, els servicis socials.  
En compliment i desenrotllament de l'anterior previsió, la Generalitat va aprovar la Llei 5/1997, de 25 de juny, per la qual es regula el sistema de servicis socials en l'àmbit de la Comunitat Valenciana. El capítol II es dedica «als servicis socials especialitzats», i l'article 13 definix els servicis socials especialitzats com aquells que es dirigixen a sectors de la població que, per les seues condicions, edat, sexe, discapacitat, país d'origen o altres circumstàncies de caràcter social, cultural o econòmic, requerixen un tipus d'atenció més específica en el pla tècnic i professional que la prestada pels servicis socials generals. En relació amb l'article 26, dedicat a altres col·lectius amb risc de marginació, determina que es desenrotllaran actuacions tendents a la prevenció de la delinqüència, la reinserció social de les persones internades en centres penitenciaris i d'aquelles que hagueren complit ja condemna, així com d'atenció i suport a les seues famílies. Així mateix, la llei esmentada determina que es realitzaran actuacions tendents a afavorir la integració social d'aquells col·lectius específics que, per una causa o una altra, es troben en situacions de mancança, com ara marginats, transeünts, refugiats i asilats, emigrants, retornats, siguen estos hòmens o dones, etcètera.  
En este marc normatiu, la present convocatòria pretén establir les bases reguladores de les ajudes destinades a subvencionar a entitats sense ànim de lucre projectes que desenrotllen actuacions encaminades a fomentar la inclusió social de persones en risc o situació extrema de marginació, així com actuacions tendents a la integració social del poble gitano de la Comunitat Valenciana.  
De conformitat amb el que establix l'article 47.11 del text refós de la Llei d'Hisenda Pública de la Generalitat Valenciana, aprovat pel Reial Decret Legislatiu de 26 de juny de 1991.  
Per tot el que anteriorment s'ha exposat i de conformitat amb el Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com el Decret 9/2014, de 12 de juny, del president de la Generalitat, que determina les conselleries en què s'organitza l'Administració de la Generalitat, i el Decret 9/2014, de 10 de gener, del Consell, pel qual s'aprova el Reglament orgànic i funcional de la Conselleria de Benestar Social,  
  
ORDENE  
  
TÍTOL I  
Ajudes i subvencions convocades  
  
Article 1. Objecte de l'orde  
L'objecte d'esta orde és regular i convocar ajudes en matèria d'inclusió social dirigides a fomentar els servicis socials especialitzats, a través de la concessió d'ajudes a entitats sense ànim de lucre per a la realització de programes dirigits a potenciar la inclusió social de persones en risc i o/situació d'exclusió social, així com la integració del poble gitano.  
  
Article 2. Destinataris i objecte dels programes subvencionats  
1. Els programes subvencionats podran ser de dos tipus, depenent dels destinataris a qui estan dirigits i, per tant, depenent de les actuacions previstes. Es tracta dels següents:  
a) Modalitat I: programes dirigits a la inclusió social de persones que es troben en situació i/o risc d'exclusió social, com a transeünts, refugiats, asilats, reclusos, exreclusos i aquells col·lectius de l'article 26 de la Llei 5/1997, de 25 de juliol, de la Generalitat, per la qual es regula el sistema de servicis socials en l'àmbit de la Comunitat Valenciana. Podran ser objecte de subvenció dins d'esta modalitat aquells programes que incloguen:  
- Actuacions d'atenció, acollida, neteja i manutenció de persones que patisquen la pobresa extrema, atenent les seues necessitats bàsiques.  
- Actuacions d'inserció i integració social a través de la intervenció en els aspectes educativoformatiu, psicosocial i laboral més bàsics.  
- Actuacions d'atenció sociosanitària per a persones sense llar, marginats i transeünts, amb problemes associats de consum de drogues i/o salut mental.  
- Actuacions a persones sense llar, convalescents sense suport familiar i social.  
- Actuacions que fomenten la recuperació dels hàbits bàsics personals.  
- Actuacions que, en el marc de l'acció comunitària, estiguen destinades a la prevenció de situacions generadores d'exclusió social.  
b) Modalitat II: programes dirigits a la integració social de la minoria ètnica gitana de la Comunitat Valenciana. Podran ser objecte de subvenció dins d'esta modalitat aquells programes que incloguen:  
- Actuacions per a conéixer la situació educativa de la població gitana infantil i juvenil, i fer el seguiment de possibles casos de absentisme i abandó escolar, oferint suport i reforç de l'escolarització infantil i juvenil, així com intervenció/mediació entre la família, el menor i els centres educatius.  
- Actuacions que oferixen informació i assessorament a la població gitana en els temes que afecten el seu desenrotllament: promoció de la cultura gitana, desenrotllament personal, utilització creativa i saludable del temps d'oci, promoció associacionisme, etc.  
- Actuacions de promoció social i cultural de la dona gitana, realitzant formació integral per a aconseguir una major autonomia personal i social.  
- Actuacions dirigides a potenciar el desenrotllament sociopersonal i l'autonomia del jove gitano, crear hàbits de convivència i respecte, i previndre possibles conductes marginals.  
2. Els projectes objecte de finançament hauran de ser executats a la Comunitat Valenciana durant l'exercici 2015.  
3. Queden expressament exclosos els programes dirigits a la població immigrant, atés que són objecte d'una convocatòria específica d'ajudes.  
  
Article 3. Finançament  
1. La present convocatòria d'ajudes es fa pel procediment de tramitació anticipada d'expedients de gasto, que preveu l'Orde de 26 de setembre de 1994, de la Conselleria d'Economia i Hisenda.  
  
2. El Projecte de Llei de Pressupostos per a l'exercici 2015 preveu l'existència de la línia de subvenció T1827, en l'aplicació pressupostària 85.43.96.852.14, dotada amb un import de 1.100.000 euros, destinada a programes de la modalitat I de l'article anterior. Així com la línia de subvenció T1331, en l'aplicació pressupostària 76.73.19.903.92, dotada amb un import de 636.000 euros, destinada a la integració del poble gitano, modalitat II de l'article anterior.  
3. No obstant això, l'import global màxim de les ajudes convocades per la present orde quedarà condicionat a l'existència de crèdit adequat i suficient per a atendre-les en la llei de pressupostos de la Generalitat que resulte aprovada per a l'exercici 2015.  
  
Article 4. No-subjecció a polítiques de competència  
La present convocatòria, de conformitat amb l'article 3.4 del Decret 147/2007, de 7 de setembre, del Consell (DOCV 5596, 11.09.2007), pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessita notificació a la Comissió Europea per no ser-li d'aplicació l'article 107.1 del Tractat de Funcionament de la Unió Europea, al no suposar avantatge econòmic, ja que les entitats a què van dirigides les ajudes no exercixen activitats econòmiques en què puguen oferir béns o servicis en el mercat, ni afectar els intercanvis comercials entre els estats membres.  
  
  
Article 5. Obligacions de les entitats subvencionades  
Són obligacions de les entitats subvencionades les següents:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.  
2. Justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determina la concessió o gaudi de la subvenció.  
  
3. Sotmetre's a les actuacions de comprovació, a efectuar per l'òrgan concedent, així com qualsevol altra actuació de comprovació i control financer que puguen fer els òrgans de control competents, aportant tota la informació que els siga requerida en l'exercici de les actuacions anteriors.  
4. Comunicar a la Conselleria de Benestar Social tan prompte com es conega i, en tot cas, amb anterioritat a la justificació de l'aplicació donada als fons concedits, l'obtenció d'altres subvencions, ajudes, ingressos o recursos que financen les activitats subvencionades.  
  
5. Disposar dels llibres comptables, registres diligenciats i la resta de documents degudament auditats en els termes que exigix la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control.  
  
6. Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
7. En tota la informació o documentació que s'oferisca sobre els programes subvencionats, haurà de constar la col·laboració i el finançament de la Generalitat, a través de la Conselleria de Benestar Social.  
8. Procedir al reintegrament dels fons percebuts en els supòsits que preveu l'article 37 de la Llei 38/2003, de 17 de novembre, General de Subvencions.  
9. No minorar ni anul·lar la consignació que s'haja previst inicialment en el seu pressupost per a este fi.  
10. No estar incurs, d'acord amb el que establix l'article 13 de la Llei 38/2003, de 17 de novembre, General de Subvencions, en cap causa de prohibició per a obtindre la condició de beneficiari.  
  
Article 6. Sol·licitants  
Podran sol·licitar subvencions per a l'any 2015, per a la realització dels programes i actuacions que recull l'article 2 d'esta orde, les organitzacions o entitats privades sense ànim de lucre que estiguen inscrites en el Registre General dels Titulars d'Activitats, Servicis i Centres d'Acció Social de la Conselleria de Benestar Social, amb anterioritat a la finalització del termini de presentació de sol·licituds.  
  
TÍTOL II  
Procediment  
  
Article 7. Formalització i presentació de sol·licituds  
1. Les sol·licituds es formalitzaran segons el model que s'acompanya, com a annex, a esta orde. Estos models estan disponibles en el portal de la Generalitat ?www.gva.es?, accedint a l'apartat «Guia Prop - Tràmits i servicis», degudament omplida i firmada pel representant legal de l'entitat. El nom de l'entitat haurà de coincidir amb el que figure en el CIF.  
La sol·licitud també podrà presentar-se per via telemàtica en el portal de la Generalitat, accedint als apartats «Administració online - Guia Prop».  
2. Així mateix, les sol·licituds d'ajuda regulades en la present convocatòria, també es podran presentar, junt amb la documentació requerida, en la Direcció Territorial de Benestar Social on radique la seu social de l'entitat sense ànim de lucre. Tot això, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.  
3. Cada entitat haurà de presentar una única sol·licitud, d'acord amb el model que s'adjunta com a annex.  
4. Per a cada projecte s'omplirà la corresponent fitxa tècnica, segons el model que s'adjunta com a apartat L de l'annex d'esta orde.  
  
  
Article 8. Termini de presentació  
El termini per a la presentació de les sol·licituds serà d'un mes comptador des de l'endemà de la publicació de la present convocatòria en el Diari Oficial de la Comunitat Valenciana. L'incompliment del dit termini determinarà automàticament l'exclusió de la convocatòria.  
  
Article 9. Documentació  
1. Tota sol·licitud haurà d'anar acompanyada de la documentació següent:  
a) Una fitxa tècnica, segons el model que s'acompanya en l'apartat L de l'annex, per a cada projecte presentat, que arreplegarà de forma detallada la programació.  
Aquelles dades o extrems que no s'hagen aportat en la corresponent fitxa tècnica del projecte no podran ser tinguts en compte als efectes de valoració.  
b) Fotocòpia compulsada de la targeta de persones jurídiques i entitats en general, en què conste el CIF de l'entitat sol·licitant.  
c) Fotocòpia compulsada de la documentació acreditativa de la capacitat del signatari de la sol·licitud per a representar a l'entitat (escriptura d'apoderament o certificació de l'acord de l'òrgan de govern de l'entitat, en què es faculte el representant legal per a subscriure la sol·licitud).  
d) Fotocòpia compulsada dels estatuts vigents de l'entitat.  
e) Fotocòpia compulsada del document acreditatiu de la inscripció de l'entitat en el registre administratiu que per la seua naturalesa jurídica li corresponga.  
f) Model de domiciliació bancària, segons el model que figura en el portal de la Generalitat (?www.gva.es?) accedint a l'apartat «Guia Prop».  
g) Declaració responsable de no estar incurs en cap prohibició per a obtindre la condició de beneficiari que assenyala l'article 13 de la Llei 38/2003, de 17 de novembre, General de Subvencions (BOE 276, 18.11.2003), i del compliment d'obligacions de reintegrament de subvencions que, si és el cas, se li hagueren exigit, inclosa en l'apartat n de la sol·licitud.  
2. La sol·licitud d'esta convocatòria permet l'autorització de l'entitat sol·licitant perquè la Conselleria de Benestar Social obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i en este cas el sol·licitant no haurà d'aportar les corresponents certificacions.  
La no-autorització en l'imprés de sol·licitud de la present convocatòria o la denegació per part del sol·licitant de la dita autorització de forma expressa i escrita suposarà que l'interessat ha d'aportar, junt amb la sol·licitud, els corresponents certificats emesos per l'Agència Estatal d'Administració Tributària, la Conselleria d'Hisenda i Administració Pública i la Tresoreria de la Seguretat Social, expressius d'estar al corrent en el compliment de les obligacions tributàries i amb la Seguretat Social  
  
Article 10. Instrucció  
1. Rebudes les sol·licituds, cada direcció territorial de Benestar Social les verificarà, poden realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2. Quan la sol·licitud no reunisca els requisits exigits o no acompanye la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, es considerarà que desistix de la seua petició, prèvia resolució, que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.  
3. En qualsevol fase de la tramitació dels expedients, a la vista de la documentació que es troba en cada un i de les obligacions que s'adquirixen per la concessió de l'ajuda, es podran demanar informes dels organismes i de les entitats que es crega oportú i efectuar les comprovacions necessàries sobre l'exactitud de tot això.  
4. Amb caràcter general, els tràmits que hagen de ser omplits per les persones interessades en el curs del procediment se substanciaran d'acord amb el que establix l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
Article 11. Procediment de concessió de les ajudes  
El procediment de concessió de les ajudes regulades en la present orde es tramitarà en règim de concurrència competitiva, i contemplarà els supòsits següents:  
En cada direcció territorial de Benestar Social es crea una comissió de valoració, els components de la qual seran designats pel respectiu director/a territorial, i comprendrà en tot cas un/a cap de servici, un/a cap de secció i un/a tècnic/a.  
La dita comissió tindrà com a missió l'avaluació de totes les sol·licituds presentades, d'acord amb els criteris establits en la present convocatòria, i formularà la proposta ordenada segons els criteris establits en la present orde a la comissió de valoració de la Direcció General d'Integració, Inclusió Social i Cooperació. La concessió de les subvencions es realitza per mitjà de la comparació de les sol·licituds presentades, a fi d'establir-hi una prelació, d'acord amb els criteris de valoració prèviament que fixen les bases reguladores i la convocatòria, i adjudicar, amb el límit fixat en la convocatòria dins del crèdit disponible, aquelles que hagen obtingut major valoració en l'aplicació dels esmentats criteris. Per tant, una vegada esgotats els crèdits, es procedirà a la denegació d'aquelles sol·licituds que, per orde de puntuació, no hagen pogut ser ateses per falta de disponibilitat pressupostària.  
  
En la Direcció General d'Integració, Inclusió Social i Cooperació es crearà una comissió de valoració composta per:  
- El/La director/a d'Integració, Inclusió Social i Cooperació, que actuarà com a president/a de la comissió.  
- El/La subdirector/a d'Integració, Inclusió Social i Cooperació.  
  
- El/La cap del Servici d'Inclusió Social.  
- Un/a cap del Servici de la Direcció General d'Integració, Inclusió Social i Cooperació.  
- El/La tècnic/a del Servici d'Inclusió Social, que actuarà com a secretari/ària amb veu però sense vot.  
L'esmentada comissió analitzarà les propostes formulades per cada direcció territorial i proposarà, a l'òrgan competent per a la concessió de les ajudes, la relació prioritzada de beneficiaris de les ajudes que es regulen i convoquen en la present orde, amb el límit del crèdit existent.  
  
  
Article 12. Criteris de valoració i import de la subvenció  
1. Per a l'adjudicació de les ajudes es tindrà en compte els criteris de valoració següents, i la puntuació global màxima de cada sol·licitud serà de 100 punts, d'acord amb la distribució següent:  
a) Trajectòria, implantació i solvència de l'entitat: fins a 30 punts (30 % del total).  
- Implantació i base social a la Comunitat Valenciana (fins a 10 punts) a raó d'1 punt per any d'activitat de l'entitat en els últims 10 anys.  
- Capacitat operativa i experiència en l'àmbit de la inclusió social (fins a 10 punts) projectes realitzats en l'àmbit de la inclusió social.  
  
- Sostenibilitat de l'entitat (fins a 10 punts), recursos que l'entitat posa a disposició del projecte.  
b) Qualitat tècnica del projecte: fins a 70 punts (70 % del total).  
- Nombre de persones beneficiàries del projecte/intensitat atenció (fins a 5 punts).  
- Perfil professional dels recursos humans afectes l'execució del projecte i vinculació juridicolaboral amb l'entitat (fins a 10 punts).  
- Projectes que tinguen plantejaments integrals d'actuació, amb perspectiva global de persona i que afavorisquen de forma activa la seua inclusió en la societat (fins a 15 punts).  
- Projectes subvencionats en exercicis anteriors que convinga continuar per raons socials i d'eficàcia fins a (15 punts).  
  
- Anàlisi de coherència i metodologia del projecte (fins a 20 punts).  
- Projectes que arrepleguen pràctiques innovadores i de transformació social (fins a 5 punts).  
2. Per a determinar l'import de les subvencions es ponderarà el pressupost que l'entitat dedica al programa, en relació amb el nombre de persones a qui va dirigit i la seua intensitat d'atenció.  
  
  
Article 13. Resolució. Delegació de competències  
1. Es delega la facultat de resolució de les sol·licituds en la directora general d'Integració, Inclusió Social i Cooperació.  
La dita delegació s'efectua d'acord amb la resolució de 27 de febrer de 2009, del conseller de Benestar Social, sobre delegació de l'exercici de competències en determinats òrgans de la Conselleria.  
2. El termini màxim per a resoldre i notificar les resolucions sobre les sol·licituds, serà de sis mesos comptats des de la data en què es facen públics, mitjançant una resolució de la consellera de Benestar Social, els crèdits que financen estes ajudes, així com la seua quantia.  
  
3. En els casos en què s'haja de requerir a l'interessat l'esmena de deficiències i/o l'aportació de documents, el termini determinat en l'apartat anterior s'entendrà suspés durant el transcurs del temps que medie entre la notificació del requeriment i el seu compliment efectiu pel beneficiari o, a falta d'això, pel transcurs del termini concedit.  
  
4. Excepcionalment, podrà acordar-se l'ampliació dels dits terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per la Llei 4/1999, de 13 de gener, que modifica l'anterior.  
5. Transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades, de conformitat amb el que disposa l'article 44 de la Llei 30/1992, de 26 de novembre, i l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.  
6. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que ha de desenrotllar l'entitat beneficiària.  
  
7. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
8. La concessió d'una subvenció a l'empara d'esta orde, no comportarà cap obligació per part de la Conselleria de Benestar Social d'atorgar subvencions en exercicis posteriors.  
  
Article 14. Recursos  
Les resolucions expresses o presumptes dictades pels òrgans competents de la Conselleria de Benestar Social posen fi a la via administrativa i, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, s'hi podrà interposar en contra, potestativament, recurs de reposició davant del mateix òrgan que l'ha dictat, en el termini d'un mes comptat des de l'endemà de la notificació, o bé directament recurs contenciós-administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació, o de sis mesos si l'acte fóra presumpte, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre que s'estime pertinent.  
  
TÍTOL III  
Del pagament i de la justificació de les subvencions  
  
Article 15. Sistema de pagament de les subvencions i garanties  
1. L'abonament de les ajudes i subvencions es farà d'acord amb el règim que preveu la Llei de Pressupostos de la Generalitat per a l'exercici 2015, per al pagament dels servicis socials especialitzats o, en la seua absència, basant-se en el règim general que preveu l'article 47 bis del text refós de la Llei d'Hisenda Pública Valenciana, el pagament de les ajudes i subvencions regulades en la present orde s'efectuarà ajustant-se al règim que a continuació s'especifica:  
a) S'anticiparà un 40 % de l'import de la subvenció després de la seua concessió.  
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà una segona bestreta la quantia de la qual ascendirà al 20 % de l'import de la subvenció.  
c) La resta s'abonarà després de la justificació per part del beneficiari de la totalitat del gasto objecte de la subvenció atorgada.  
2. L'entitat beneficiària estarà obligada o exempta a la constitució de garanties per pagaments anticipats, en virtut del que disposa el paràgraf segon de l'apartat 3.A, apartat b, de l'article 47 bis del text refós de la Llei d'Hisenda Pública de la Generalitat Valenciana, i tindrà en compte si la subvenció rebuda supera o no els imports establits, i en funció també dels programes objecte de finançament.  
  
  
Article 16. Documentació justificativa a presentar pel beneficiari  
1. La justificació de la subvenció concedida per part de les entitats beneficiàries es farà per mitjà de la presentació, davant de la Direcció General d'Integració, Inclusió Social i Cooperació, en cas de tractar-se de projectes d'àmbit autonòmic, o davant de les direccions territorials del seu àmbit provincial de la Conselleria de Benestar Social, en cas de tractar-se de projectes d'àmbit territorial inferior a l'autonòmic, de la documentació de caràcter econòmic justificativa de l'import concedit i d'una memòria tècnica relativa a l'actuació subvencionada. Tal com establix l'article 31.2 de la Llei 38/2003, de 17 de novembre, General de Subvencions, es considerarà gasto realitzat el que ha sigut efectivament pagat amb anterioritat a la finalització del període de justificació que determinat esta orde.  
2. La documentació de caràcter econòmic a presentar haurà de justificar els gastos corrents ocasionats en l'aplicació del programa i actuacions subvencionades i contindrà:  
a) Una relació detallada dels gastos ocasionats pel projecte objecte de subvenció, amb identificació del creditor i del concepte de gasto, import, data d'emissió, relació amb el projecte subvencionat i percentatge de finançament que s'imputa a la Generalitat, segons el model que figura en l'enllaç del Servici d'Inclusió Social de la pàgina web de la Conselleria.  
b) Les factures o documents de valor probatori equivalent acreditatiu dels gastos incorporats en la relació anterior, per mitjà de la presentació d'originals o còpies compulsades. Estes hauran de reunir els requisits que recull el Reial Decret 1619/2012, de 30 de novembre, pel qual s'aprova el reglament que regula les obligacions de facturació.  
  
Prèviament a ser fotocopiats, els originals s'hauran de marcar amb un segell o diligència, el model del qual figura en l'enllaç del Servici d'Inclusió Social de la pàgina web de la Conselleria, i indicar-hi el número d'expedient per a la justificació del qual han sigut presentats i el percentatge de finançament que s'imputa a la Conselleria.  
3. La memòria tècnica o descriptiva de l'execució dels programes subvencionats haurà de permetre conéixer el nombre de beneficiaris del programa, les actuacions realitzades, el grau de compliment dels objectius proposats, els materials i la metodologia empleada, i totes les altres dades que es considere de rellevància. La dita memòria es farà d'acord amb el model que figura en l'enllaç del Servici d'Inclusió Social de la pàgina web de la Conselleria, i haurà de ser remesa també en suport informàtic.  
4. El termini màxim per a la justificació del lliurament de la bestreta de la subvenció finalitzarà el 31 d'octubre de 2015, i el del restant junt amb la memòria tècnica, el 5 de gener de 2016.  
En el cas que la justificació fóra insuficient, s'exigirà el reintegrament dels imports indegudament percebuts. En el cas que no es presente la justificació en els terminis indicats, l'entitat beneficiària perdrà el dret a la subvenció i procedirà al reintegrament de la totalitat de la quantitat percebuda, tot això d'acord amb el que establix l'article 18 d'esta orde.  
  
5. Els gastos a justificar hauran de correspondre's amb els continguts dels projectes objecte de subvenció, i no seran admissibles gastos d'actuacions que no estiguen específicament previstos en la descripció. D'acord amb el que preveu l'article 31.2 de la Llei 38/2003, de 17 de novembre, General de Subvencions, es considerarà gasto realitzat el que s'ha efectivament pagat amb anterioritat a la finalització del període de justificació. No s'admetran gastos no pagats abans de la finalització del dit període.  
6. En aquells gastos subjectes a la normativa reguladora de l'impost sobre la renda de les persones físiques, s'haurà d'aportar la documentació justificativa de la retenció i l'ingrés en l'Agència Estatal d'Administració Tributària de les quantitats corresponents per rendiments del treball, rendiments d'activitats econòmiques o per rendiments procedents de l'arrendament o subarrendament d'immobles urbans.  
  
Així mateix, en la justificació de les retribucions del personal laboral contractat, junt amb els corresponents fulls de salaris, s'hauran d'adjuntar els preceptius documents de cotització a la Seguretat Social, així com l'ingrés de les cotitzacions en la Tresoreria General de la Seguretat Social.  
  
Article 17. Comprovació del gasto  
1. El control del gasto objecte de les ajudes i subvencions regulades en la present orde, correspon a les direccions territorials de Benestar Social, sense perjuí d'allò que s'ha establit per a les subvencions per al desenrotllament dels programes establits en l'article 2 d'àmbit autonòmic. En este últim cas serà competent per a la comprovació del gasto la Direcció General d'Integració, Inclusió Social i Cooperació, a través de la seua secció econòmica.  
2. Els beneficiaris entregaran, a requeriment de l'òrgan encarregat del control i comprovació del gasto, la documentació necessària segons el tipus d'ajuda o subvenció i totes les que calguen per a justificar les condicions i la quantia del gasto efectuat.  
  
Article 18. Minoracions i reintegrament de l'ajuda concedida  
1. Seran causes de reintegrament les que establix l'article 37 de la Llei 38/2003, de 17 de novembre, General de Subvencions.  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. En cap cas, l'import de la subvenció podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.  
En este supòsit, procedirà el reintegrament de l'excés obtingut sobre el cost de l'activitat subvencionada, així com l'exigència de l'interés de demora corresponent.  
3. El procediment de reintegrament de les quantitats indegudament percebudes l'iniciarà la Direcció General d'Integració, Inclusió Social i Cooperació, la qual notificarà a l'interessat l'import de la subvenció que ha de ser reintegrada a la Generalitat, l'obligació que ha resultat incomplida i la motivació que justifica el reintegrament. Este procediment haurà de garantir la preceptiva audiència a l'interessat, abans de l'elaboració de la resolució definitiva, la qual serà notificada igualment a l'interessat i tindrà naturalesa de liquidació definitiva, a este efecte, del còmput del cobrament del deute en període voluntari de recaptació. El termini per a resoldre i notificar los procediments de reintegrament serà de sis mesos.  
  
  
DISPOSICIONS FINALS  
  
Primera. Facultat d'execució i desenrotllament  
S'autoritza la persona titular de la Direcció General d'Integració, Inclusió Social i Cooperació, perquè, en l'àmbit de les seues competències, adopte les mesures necessàries per a l'aplicació d'esta orde.  
  
  
Segona. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana. No obstant això, no es dictarà cap resolució sobre les sol·licituds d'ajuda a l'empara de l'ordre mentres no existisca, en els pressupostos de l'exercici econòmic de l'any 2015, crèdit adequat i suficient per a fer front a les ajudes.  
  
Contra esta orde, que posa fi a la via administrativa, podrà interposar-se, potestativament, recurs de reposició davant del mateix òrgan que l'ha dictat, en el termini d'un mes a comptar des de l'endemà de la seua publicació en el Diari Oficial de la Comunitat Valenciana, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé es podrà interposar directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà al de la seua publicació, d'acord amb el que disposen els articles 10 i 46 de l'esmentada Llei 29/1998, de 13 de juliol. Tot això sense perjuí que puga interposar-se qualsevol altre recurs que es crega oportú.  
  
  
València, 29 de desembre de 2014  
  
La consellera de Benestar Social,  
ASUNCIÓN SÁNCHEZ ZAPLANA